ادبی- علمی آراشدیرمالاردا حسین دوزگونون الیازمالار تصحیحینده ان اؤنملی متودو، گئنیش اؤن سؤزلر یازماق و اورادا اثر صاحیبلرینین اؤز کئچمیشلرینی یازماقدیر. او بو ایشده ایلک اؤنجه هر شاعیر و عالیم حاقّیندا یازیلان بوتون سندلر و بلگه‌لری توپلاییب عرضه ائدیر، تذکره کیتابلارینی خولاصه اولاراق تکجه مۆعیّن سؤزلرینی نقل ائدیر و سونرا بو سندلردن فایدالانیر. او شاعیر و عالیمین اؤز کئچمیشینی یازیر و موختلیف گؤروشلری نقد ائدیر و اوندان سونرا او شاعیر و یا عالیمین اثرلری‌نین مؤحتواسینی، میثاللار ایله ایضاح ائدیر و سونرا دیل خوصوصییّتلرینی یازیر. الیازمالار تصحیحینده ایسه اونون شیوه‌سی بودورکی واریانتلاردا ان دوغرو واریانتی متنه آلیر و ضعیف واریانتلاری اتک یازییا آپاریر. شاه‌نشا روستم‌اوا دئییر: «بو بیلگین عالیم ادبی علملرین هر ساحه‌سینده کی ایشله‌ییب مۆوَفّق اولوب و اؤزونه مخصوص مکتب ایجاد ائدیبدیر.» اونون یازیدیغی اؤن سؤزلردن نومونه اولاراق: دیوان اشعار ترکی ملا محمد فضولی، دیوان اشعار ترکی سید عمادالدین نسیمی، کلیات اشعار ترکی میرزا علی اکبر صابر (هوپ هوپ نامه)، دیوان اشعار ترکی عاجز گرمه‌رودی، دیوان لغات الترک، سنگلاخ، خلاصه‌ی عباسی و ... آد آپارماق اولار.